b'\n_START_ARTICLE_\nMarco Storari\n_START_SECTION_\nUra\n_START_PARAGRAPH_\nMarco Storari on italialaisen Perugian kasvatti, juniorivuosinaan Storari edusti kasvattajaseuransa lis\xc3\xa4ksi my\xc3\xb6s US Ladispolia ja Perugiaa. Ammattilaisuransa ensimm\xc3\xa4iset ottelut h\xc3\xa4n pelasi AC Anconan riveiss\xc3\xa4 vuonna 1998. Storari pelasi Anconan maalilla nelj\xc3\xa4 vuotta ja 91 ottelua, ja oli mukana Anconan joukkueessa, joka nousi Italian kolmannelta sarjatasolta Serie C:st\xc3\xa4 toiseksi korkeimmalle sarjatasolle, Serie B:hen. Vuonna 2002 Storari siirtyi Napoliin ja seuraavana vuonna, 2003, matka jatkui Messinaan. Storari pelasi Messinassa vuoteen 2007. H\xc3\xa4n pelasi joukkueen maalilla per\xc3\xa4ti 45 ottelua kaudella, jona Messina nousi Serie A:han Italian korkeimmalle sarjatasolle, vuonna 2004. H\xc3\xa4n pelasi Messinan ykk\xc3\xb6svahtina jokaisen kauden, jona edusti seuraa._NEWLINE_AC Milan hankki Storarin 17. tammikuuta 2007 Messinasta 1,2 miljoonalla eurolla, paikkaamaan Didan ja \xc5\xbdeljko Kalacin yht\xc3\xa4aikaisten loukkaantumisten aiheuttamaa maalivahtipulaa. Debyyttiottelussaan h\xc3\xa4n pelasi loistavasti pit\xc3\xa4en maalinsa puhtaana keskikastin Livornoa vastaan. Ottelut AC Milanissa j\xc3\xa4iv\xc3\xa4t kuitenkin ainoastaan kolmeen, ja kaudeksi 2007\xe2\x80\x932008, Didan ja Kalacin toivuttua, seura lainasi h\xc3\xa4net espanjalaisseura Levanteen. Storari pelasi Levantessa yhden kauden, ja kaudeksi 2008-09 Storari palasi kotimaahansa, Fiorentinan joukkueeseen. Fiorentinassa selke\xc3\xa4 ykk\xc3\xb6svahti oli kuitenkin ranskalainen Sebastien Frey, ja Storarin peliaika j\xc3\xa4i yhteen otteluun. _NEWLINE_Kauden j\xc3\xa4lkeen AC Milan hankki Storarin uudelleen maalilleen, kaudeksi 2009\xe2\x80\x932010. Storari pelasi Milanin maalilla kauden nelj\xc3\xa4 ensimm\xc3\xa4ist\xc3\xa4 ottelua, ja seuralegenda Nelson Dida sek\xc3\xa4 kokenut Christian Abbiati l\xc3\xa4mmittiv\xc3\xa4t milanolais-seuran vaihtopenkki\xc3\xa4. Kesken kauden Storari sai kuitenkin j\xc3\xa4lleen vaihtaa maisemaa, kun U.C. Sampdoria hankki h\xc3\xa4net maalivahdikseen. Sampdoriassa kokenut maalivahtikaksikko Storari sek\xc3\xa4 Luca Castellazzi, pelasivat kauden ottelut suurin piirtein puoliksi, ja kauden p\xc3\xa4\xc3\xa4tteeksi kumpikin veskari j\xc3\xa4tti seuran. Castellazzi suuntasi Internazionale Milanoon, kun taas Storari vapaille markkinoille, sopimuksensa p\xc3\xa4\xc3\xa4tytty\xc3\xa4._NEWLINE_Kes\xc3\xa4kuussa 2010 Juventus teki Storarin kanssa kolmivuotisen sopimuksen. L\xc3\xa4ht\xc3\xb6asetelma Juventuksessa oli selke\xc3\xa4, Italian maajoukkueen, sek\xc3\xa4 Juventuksen selke\xc3\xa4 ykk\xc3\xb6smaalivahti sek\xc3\xa4 Juventuksen vara-kapteeni, Gianluigi Buffon on seuran ykk\xc3\xb6svahti ja kokenut Storari tuuraa maalilla tarvittaessa. Buffon kuitenkin loukkaantui vuoden 2010 jalkapallon MM-kisoissa ja h\xc3\xa4nen selk\xc3\xa4vammansa piti h\xc3\xa4net sivussa liki puoli vuotta. Tuolloin Storari tuurasi Buffonia maalilla, kohtalaisin arvosanoin, Storari pelasi Juven maalilla kauden aikana 23 ottelua, Alexander Manninger yhden, ja Buffon loput. Juventus j\xc3\xa4i Storarin ensimm\xc3\xa4isell\xc3\xa4 kaudella Serie A:ssa vaatimattomalle seitsem\xc3\xa4nnelle sijalle. _NEWLINE_Kaudella 2011\xe2\x80\x932012 Buffon oli j\xc3\xa4lleen pelikunnossa ja pelasi Juventuksen maalilla per\xc3\xa4ti 35 liigaottelua, ja Storarin vastuu j\xc3\xa4i n\xc3\xa4in ollen 3 otteluun. Kausi p\xc3\xa4\xc3\xa4ttyi Juventuksen mestaruusjuhliin, kun kapteeni Alessandro del Piero kohotti Serie A:n mestaruuspokaalia k\xc3\xa4sill\xc3\xa4\xc3\xa4n ensi kertaa, sitten vuoden 2003. Kaudeksi 2012\xe2\x80\x932013 del Piero j\xc3\xa4tti Juventuksen ja ykk\xc3\xb6svahti Buffonista tuli joukkueen kapteeni. Kaudella 2012\xe2\x80\x932013 Buffon on j\xc3\xa4lleen pelannut suuren osan Juventuksen Serie A-otteluista, sek\xc3\xa4 kaikki ottelut Mestareiden liigassa. Siten Storarin vastuu maalilla on j\xc3\xa4\xc3\xa4nyt j\xc3\xa4lleen hyvin v\xc3\xa4h\xc3\xa4iseksi; ainoastaan kolmeen otteluun.\n_START_SECTION_\nItalian maajoukkue\n_START_PARAGRAPH_\nVuonna 2005 Italian maajoukkueen silloinen p\xc3\xa4\xc3\xa4valmentaja Marcello Lippi kutsui Storarin mukaan Slovenian MM-karsinnoissa kohdanneeseen maajoukkueeseen, mutta Storarin rooli oli kuitenkin joukkueen kolmosmaalivahti, Buffonin pelatessa ottelun Italian maalilla._NEWLINE_Vuonna 2010 Storari sai kautta aikojen toisen kutsunsa Italian maajoukkueeseen, kun uusi p\xc3\xa4\xc3\xa4valmentaja, Lippin seuraaja, Cesare Prandelli nimesi h\xc3\xa4net Norsunluurannikon harjoitusmaaottelussa kohtaavaan joukkueeseen. Italian maalilla pelasivat kuitenkin Federico Marchetti ensimm\xc3\xa4isen puoliajan, ja Salvatore Sirigu toisen puoliajan, joten Storarin maajoukkuedebyytti j\xc3\xa4i j\xc3\xa4lleen tekem\xc3\xa4tt\xc3\xa4.'